Een dood, 3 beseer in skietgeveg | Maroela Media
'n Man is dood en drie ander beseer tydens 'n skietgeveg tussen polisiebeamptes en vermeende verdagtes op die R55 in Olievenhoutbosch by Centurion.
Russel Meiring, woordvoerder van ER24, het gesê hul paramedici sowel as paramedici van ander dienste het op die toneel aangekom met polisiebeamptes reeds teenwoordig.
"'n Motor het op sy sy in 'n sloot langs die pad gelê. Honderde gemeenskapslede het reeds op die toneel begin bymekaarkom." Volgens Meiring is paramedici in die informele nedersetting ingeneem waar hulle een van die pasiënte gekry het.
"Paramedici het die man ondersoek, maar bevind hy is reeds dood nadat hy geskiet is. Drie ander mans is naby die motor gevind. Hulle het ligte tot matige beserings opgedoen en is op die toneel behandel voor hulle onder polisiebewaking na die Tembisa-hospitaal geneem is vir verdere mediese sorg."
Volgens Meiring het die polisie glo die verdagtes agternagesit voor die ongeluk plaasgevind het. Die skietgeveg het glo hierna ontstaan. Meiring het gesê 'n vierde verdagte is nie beseer nie en is in hegtenis geneem.
Kapt. Thomas Mufumadi, woordvoerder van die polisie, het gesê hy is tans op pad na die toneel en sal later meer inligting oor die voorval kan gee.
Ja nee! Ons bevind in terug in die Wilde Weste! Dis nou net karre en gewere en nie, polisie en skelms, en nie perde en gewere en cowboys en crooks nie!